Source: https://www.europarl.europa.eu/doceo/document/TA-8-2018-0127_MT.html
Timestamp: 2020-06-04 12:47:13+00:00
Document Index: 1188991

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2016: Baġit ġenerali tal-UE - Il-Qorti tal-Awdituri - L-Erbgħa, 18 ta' April 2018
Proċedura : 2017/2140(DEC)
Ċiklu relatat mad-dokument : A8-0089/2018
1. Deċiżjoni tal-Parlament Ewropew tat-18 ta' April 2018 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima V - Il-Qorti tal-Awdituri (2017/2140(DEC))
– wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2016 (COM(2017)0365 – C8-0251/2017)(2),
– wara li kkunsidra r-rapport tal-Kumitat għall-Kontroll tal-Baġit (A8-0089/2018),
1. Jagħti l-kwittanza lis-Segretarju Ġenerali tal-Qorti tal-Awdituri għall-implimentazzjoni tal-baġit tal-Qorti tal-Awdituri għas-sena finanzjarja 2016;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lill-Qorti tal-Awdituri, lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Ombudsman Ewropew, lill-Kontrollur Ewropew għall-Protezzjoni tad-Data, kif ukoll lis-Servizz Ewropew għall-Azzjoni Esterna, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
2. Riżoluzzjoni tal-Parlament Ewropew tat-18 ta’ April 2018 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima V – Il-Qorti tal-Awdituri (2017/2140(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2016, Taqsima V – Il-Qorti tal-Awdituri,
– wara li kkunsidra r-riżoluzzjoni tal-Parlament Ewropew tal-4 ta' Frar 2014 dwar ir-Rwol tal-Qorti tal-Awdituri fil-Ġejjieni(1),
– wara li kkunsidra r-Regolament (UE, Euratom) 2015/1929 tal-Parlament Ewropew u tal-Kunsill tat-28 ta' Ottubru 2015 li jemenda r-Regolament (UE, Euratom) Nru 966/2012 dwar ir-regoli finanzjarji applikabbli għall-baġit ġenerali tal-Unjoni(2),
1. Jinnota li l-kontijiet annwali tal-Qorti tal-Awdituri (il-"Qorti") huma awditjati minn awditur estern indipendenti - PricewaterhouseCoopers Sàrl – bl-għan li jiġu applikati l-istess prinċipji ta' trasparenza u ta' obbligu ta' rendikont li l-Qorti tapplika fil-konfront ta' dawk suġġetti għall-awditjar tagħha; jieħu nota tal-opinjoni tal-awditur li "r-rapporti finanzjarji jagħtu stampa veritiera u ġusta tal-pożizzjoni finanzjarja tal-Qorti";
2. Jenfasizza li fl-2016, l-approprjazzjonijiet finali tal-Qorti kienu jammontaw għal total ta' EUR 137 557 000 (meta mqabbla mal-EUR 132 906 000 fl-2015) u li r-rata ta' implimentazzjoni globali għall-baġit kienet ta' 99 %;
3. Jenfasizza li l-baġit tal-Qorti huwa kompletament amministrattiv u jintuża fuq l-infiq relatat mal-persuni li jaħdmu fl-istituzzjoni, il-bini, it-tagħmir mobbli tal-proprjetà u infiq operattiv mixxellanju;
4. Jinnota li, skont il-proċedura ta' kwittanza attwali, ir-rapporti ta' attività annwali jiġu sottomessi lill-Qorti f'Ġunju, il-Qorti mbagħad tissottometti r-rapporti tagħha lill-Parlament f'Ottubru, u l-kwittanzi jiġu vvotati mill-Parlament fil-plenarja sa' Mejju; jinnota li, dment li l-kwittanza ma tiġix posposta, ikunu għaddew mill-inqas 17-il xahar mill-għeluq tal-kontijiet annwali u l-għeluq tal-proċedura ta’ kwittanza; jirrimarka li l-awditjar fis-settur privat isegwi skeda ta' żmien ħafna aktar qasira; jenfasizza li l-proċedura ta' kwittanza teħtieġ tiġi ssimplifikata u mħaffa; jitlob lill-Qorti ssegwi l-aħjar prattika tas-settur privat; jipproponi f’dan ir-rigward li tiġi stabbilita skadenza għas-sottomissjoni tar-rapporti ta' attività annwali għall-31 ta' Marzu tas-sena wara s-sena finanzjarja u, skadenza għas-sottomissjoni tar-rapporti tal-Qorti għall-1 ta' Lulju; jipproponi wkollli jsir rieżami tal-iskeda ta' żmien għall-proċedura ta' kwittanza kif stabbilit fl-Artikolu 5 tal-Anness IV tar-Regoli ta' Proċedura tal-Parlament sabiex il-votazzjoni fuq il-kwittanza tista' ssir fis-sessjoni parzjali plenarja tal-Parlament ta' Novembru, u b'hekk il-proċedura ta' kwittanza tingħalaq fi żmien sena wara s-sena finanzjarja kkonċernata;
5. Jilqa' l-ġestjoni finanzjarja ġeneralment prudenti u soda tal-Qorti fil-perjodu tal-baġit tal-2016; jesprimi appoġġ għall-bidla fundamentali li rnexxiet lejn ibbaġitjar ibbażat fuq il-prestazzjoni fl-ippjanar tal-baġit tal-Kummissjoni introdotta mill-Viċi President Kristalina Georgieva f'Settembru 2015 bħala parti mill-inizjattiva "Baġit tal-UE Ffukat fuq ir-Riżultati"; iħeġġeġ lill-Qorti tapplika l-metodu għall-proċedura ta' ppjanar tal-baġit tagħha stess;
6. Jieħu nota tal-opinjoni tal-Qorti Nru 1/2017 dwar ir-reviżjoni tar-Regolament Finanzjarju fejn huwa propost li jiġi aġġornat l-arranġament tal-awditjar tal-aġenziji deċentralizzati; jiddispjaċih li fil-kuntest tar-reviżjoni tar-Regolament Finanzjarju ma seta' jintlaħaq l-ebda qbil interistituzzjonali li jiżgura tnaqqis tal-piż amministrattiv li jirriżulta mill-arranġament attwali; jistieden lill-Qorti tagħmel proposta dwar kif l-arranġament attwali jista' jittejjeb u kif tali titjib jista' jikkontribwixxi għas-sinkronizzazzjoni tar-rapport annwali tal-Qorti mar-rapporti annwali dwar l-aġenziji;
7. Jinnota l-ħolqien ta' grupp ta' ħidma ta' livell għoli biex jaħdem fuq it-titjib tal-valur miżjud tar-rapport annwali għall-utenti tiegħu; jistieden lill-Qorti tikkondividi l-kriterji użati f'dan l-eżerċizzju mal-Parlament Ewropew;
8. Jiddispjaċih li l-firxa ta' kunsiderazzjonijiet fil-Kapitolu 10 tar-rapport annwali għadha limitata; jitlob lill-Qorti tipprovdi data aktar dettaljata dwar kull istituzzjoni sabiex tikseb stampa aħjar tan-nuqqasijiet tal-infiq amministrattiv; iqis li rapportar speċifiku għall-pajjiż mill-Qorti għal kull Stat Membru jkun milqugħ pożittivament fil-ġejjieni;
9. Jiddispjaċih li qabel l-2016 kien hemm żbilanċ bejn is-sessi ta' tliet nisa għal 25 raġel fost il-membri tal-Qorti; jilqa' l-fatt li n-numru ta' nisa tela' għal erbgħa fl-2016; itenni l-appoġġ tiegħu favur il-kriterji għall-ħatra tal-membri tal-Qorti approvati fir-riżoluzzjoni tiegħu dwar ir-rwol tal-Qorti tal-Awdituri fil-ġejjieni, adottata fl-4 ta' Frar 2014;
10. Jinnota li fl-2016 il-Qorti rriformat l-awli u l-kumitati tagħha u dan kellu impatt sinifikanti fuq it-tħejjija tal-ħidma tagħha; jinnota wkoll li din ir-riforma hija komplementarja għall-introduzzjoni ta' organizzazzjoni bbażata fuq il-kompiti u għall-istabbiliment ta' netwerk mifrux fl-istituzzjoni kollha biex tissaħħaħ il-ġestjoni tal-għarfien; ifaħħar lill-Qorti għar-riformi u jistenna b'interess li jirċievi r-rapport ta' valutazzjoni tal-miżuri l-ġodda;
11. Jinnota li l-iskeda ta' żmien immirata ta' 13-il xahar biex isiru r-rapporti speċjali għadha ma ntlaħqitx; isostni li l-Qorti għandha tirrispetta din l-iskeda ta' żmien mingħajr ma tikkomprometti l-kwalità tar-rapporti u l-miri tar-rakkomandazzjonijiet tagħha;
12. Jilqa' l-kooperazzjoni tajba tal-Qorti mal-Kumitat tal-Parlament għall-Kontroll tal-Baġit, b'mod partikolari fir-rigward tal-preżentazzjoni u s-segwitu għar-rapporti speċjali; iqis li l-preżentazzjoni ta' dawk ir-rapporti, fil-kumitati speċjalizzati tal-Parlament, wara li jkunu ġew preżentati lill-Kumitat għall-Kontroll tal-Baġit tippermetti segwitu essenzjali għall-attivitajiet li jevalwaw u tqajjem kuxjenza dwar l-implimentazzjoni u l-kosteffikaċja tal-politiki tal-Unjoni;
13. Iqis pożittivament ħafna l-kooperazzjoni u l-iskambju ta' prattiki bejn il-Qorti u l-Istituzzjonijiet supremi tal-awditjar tal-Istati Membri; iħeġġeġ lill-Qorti tkompli din il-kollaborazzjoni;
14. Josserva li l-Qorti qed tikkonforma mal-ftehim interistituzzjonali li l-persunal jitnaqqas b'5 % matul perjodu ta' ħames snin; jinsab imħasseb li, b'riżultat ta' dan, ir-riżorsi disponibbli li jifdal f'kull servizz ma jippermettux l-assorbiment ta' xogħol addizzjonali; jistieden lill-awtoritajiet baġitarji jkunu konxji mill-impatt fit-tul tat-tnaqqis tal-persunal, b'mod partikolari fir-rigward tal-abilità tal-istituzzjoni li ttejjeb l-iżbilanċi bejn is-sessi u l-iżbilanċi ġeografiċi kif ukoll il-ħtieġa li tibni fuq il-kapaċità ta' uffiċjali bl-esperjenza biex jassumu karigi maniġerjali waqt li tiġi ppjanata l-allokazzjoni futura tar-riżorsi finanzjarji għall-persunal;
15. Jinnota t-titjib tal-bilanċ bejn is-sessi fil-livell maniġerjali fl-2016; jinnota wkoll li qed jiġi evalwat il-pjan ta' azzjoni għall-opportunitajiet indaqs 2013-2017; jistieden lill-Qorti tkompli tippromwovi l-bilanċ bejn is-sessi, b'mod partikolari fil-livell maniġerjali, u tirrapporta dwar l-istrateġiji u r-riżultati tal-pjan ta' azzjoni;
16. Jinnota l-ħolqien ta' diploma postuniversitarja fl-"awditu tal-organizzazzjonijiet u l-politiki pubbliċi" u ta' programm ta' lawrja fil-livell ta' Master's fil-"ġestjoni tal-organizzazzjonijiet pubbliċi" f'kooperazzjoni mal-Università ta' Lorraine, li għandhom fil-mira l-iżvilupp kontinwu professjonali tal-persunal tal-Qorti; jitlob lill-Qorti tipprovdi informazzjoni ulterjuri dwar il-ftehimiet relatati mal-ħolqien ta' dawn il-programmi lill-awtorità ta' kwittanza;
17. Jinnota ż-żieda fl-ammont ta' traduzzjonijiet esternalizzati fl-2016, b'mod partikolari f'Awwissu; jieħu nota tal-ġustifikazzjoni tal-Qorti u jappella għal organizzazzjoni aħjar tas-servizzi tat-traduzzjoni interni sabiex jiġi ġġenerat iffrankar ekonomiku;
18. Jinnota s-sommarju tal-politika dwar il-bini tal-Qorti inkluż fir-rapport annwali tal-attività tagħha għall-2016;
19. Jinnota li l-Qorti tal-Ġustizzja segwiet ir-rakkomandazzjoni tal-Parlament dwar l-użu tal-vetturi uffiċjali fir-riżoluzzjoni tal-Parlament dwar il-kwittanza tal-2015(3) b'mod gradwali; iqis li l-azzjonijiet meħuda għar-razzjonalizzazzjoni tal-ġestjoni tal-flotta huma passi fid-direzzjoni t-tajba; jilqa' t-talba interistituzzjonali l-ġdida għal offerta ta' prezzijiet għal-leasing tal-karozzi mibdija fl-2016, li għandha l-għan li tiġġenera ffrankar ekonomiku f'dan ir-rigward;
20. Jappoġġa l-politika dwar il-pubblikazzjoni elettronika u l-kisbiet tal-Qorti b'rabta mat-tnaqqis tal-impronta ambjentali tagħha; jiddispjaċih li s-sit tal-Qorti ma joffrix sistema ta' tiftix faċli għall-utent u jitlob li jsir titjib effettiv tal-aċċessibilità tar-rapporti;
21. Jinnota li n-negozjati bejn il-Qorti u l-Uffiċċju Ewropew Kontra l-Frodi (OLAF) li għandhom x'jaqsmu mal-arranġament amministrattiv għadhom għaddejjin u huwa previst li jiġu konklużi sal-2018; jitlob lill-Qorti tinforma lill-Parlament dwar il-progress fin-negozjati;
22. Itenni t-talba tiegħu lill-Qorti biex tinforma lill-Parlament, b'konformità mar-regoli eżistenti dwar il-kunfidenzjalità u l-protezzjoni tad-data, dwar il-każijiet magħluqa tal-OLAF, fejn il-Qorti jew kwalunkwe individwu li jaħdem għaliha kienu s-suġġett tal-investigazzjoni;
23. Jesprimi l-ħtieġa li jiġi stabbilit korp ta' żvelar, konsulenza u riferiment indipendenti b'riżorsi baġitarji suffiċjenti, sabiex jgħin lill-informaturi jużaw il-mezzi adatti biex jiżvelaw l-informazzjoni tagħhom dwar irregolaritajiet possibbli li jaffettwaw l-interessi finanzjarji tal-Unjoni, filwaqt li titħares il-kunfidenzjalità tagħhom u jiġu offruti l-appoġġ u l-konsulenza li jeħtieġu;
24. Jilqa' l-qafas etiku tal-Qorti għall-prevenzjoni tal-kunflitti ta' interess kif ukoll l-imġiba ħażina u l-aġir mhux etiku mill-persunal u mill-membri; jenfasizza l-importanza li tkun żgurata u garantita l-indipendenza tal-membri tagħha; jilqa' l-awditu ppjanat fl-2018 dwar il-qafas etiku ta' istituzzjonijiet magħżula tal-Unjoni;
25. Jesprimi d-dispjaċir tiegħu għad-deċiżjoni tar-Renju Unit li joħroġ mill-Unjoni Ewropea; josserva li f'dan il-punt ma tista' ssir l-ebda previżjoni dwar il-konsegwenzi finanzjarji, amministrattivi, umani u oħrajn relatati mal-ħruġ, u jitlob lill-Qorti twettaq valutazzjonijiet tal-impatt u tinforma lill-Parlament dwar ir-riżultati sa tmiem l-2018.
(1) ĠU C 93, 24.3.2017, p. 6.
(3) ĠU L 252, 29.9.2017, p. 116.
Aġġornata l-aħħar: 1 ta' Lulju 2019 Avviż legali - Politika tal-privatezza